Vrou in hof vir beroepsjagter-man se doodChrisna van der Merwe Woensdagoggend in die hof. (Foto: Tania Heyns/Maroela Media) Chrisna van der Merwe (40) het Woensdagoggend haar eerste verskyning in die Modimolle-landdroshof gemaak nadat sy van die moord op haar man, Botes van der Merwe, aangekla is. Sy word onder andere deur dr. Llewellyn Curlewis, ŉ strafregkenner, verteenwoordig. Van der Merwe is verlede maand in kennis gestel dat sy aangekla word in verband met haar man se dood in Desember. Botes (46) is op 11 Desember verlede jaar dood tydens ŉ skietery in die egpaar se huis in Modimolle. Hy was ’n beroepsjagter en die eienaar van Botes Hunting Safaris. Van der Merwe, wat sedert haar man se dood in Pretoria woon, staan ook tereg op aanklag van diefstal. Die staat voer aan sy het kort ná die moord op haar man R141 000 uit sy bankrekening na haar bankrekening oorbetaal. Landdros Hannes Stofberg het die saak tot 17 Februarie 2020 uitgestel. Van der Merwe is op waarskuwing vrygelaat en indien sy versuim om dan in die hof te verskyn, sal ’n lasbrief vir haar inhegtenisneming uitgereik word. Sy mag ook nie kontak maak met die staat se 29 getuies nie. Chrisna en Botes van der Merwe. Foto: Facebook Van der Merwe is vanoggend deur vriendinne in die hof bygestaan. Familie van Botes, waaronder sy twee dogters uit ’n vorige huwelik, het ook die hofverrigtinge bygewoon. Piet Hattingh, Botes se neef, het vroeg vanoggend uit Vanderbijlpark na Limpopo gery om die verrigtinge by te woon. Hattingh wou nie kommentaar lewer op bewerings dat die egpaar die betrokke aand ’n uitval gehad het waartydens Botes doodgeskiet is nie. “Dit was ’n skok vir ons almal gewees. Ons is almal hier om ons ondersteuning aan die proses te bewys. Ons hoop maar die dinge sal gebeur soos ons graag wil hê dit moet gebeur en dat die regte proses gevolg sal word. Ons kan nie sê dat ons wens dat sy skuldig bevind word nie, maar ons hoop geregtigheid sal geskied.” Volgens Hattingh het Botes se dood ’n groot leemte in die familie se lewens gelaat. “Dit is snaaks om dit te sê van ’n ou wat ’n beroepsjagter is, maar hy sou nie ’n vlieg skade doen nie. Hy het uit sy pad gegaan om almal te help wat hy kan en hy laat ’n verskriklike groot leemte, veral by sy twee dogters.” Chrisna van der Merwe praat met haar regsverteenwoordiger, die strafregkenner dr. Llewellyn Curlewis. (Foto: Tania Heyns/Maroela Media) Een van Botes se dogters was saam met ŉ vriendin by die huis toe die skietery plaasgevind het waarin haar pa dood is. Maroela Media het vroeër berig inwoners van die Koro Creek-gholflandgoed in Modimolle het die polisie op 11 Desember omstreeks 22:00 ontbied nadat hulle skote by Guineafowlstraat 39 hoor klap het. Botes en Chrisna is in die hoofslaapkamer aangetref. Botes is op die toneel dood verklaar, terwyl Chrisna met ’n skietwond aan haar maag na die St. Vincent-hospitaal op die nabygeleë Bela-Bela gehaas is. Sy is van daar per helikopter na ŉ Pretoriase hospitaal geneem. Botes is drie keer in sy bors en maag geskiet. Die staat voer aan Chrisna het Botes geskiet waarna sy die vuurwapen op haarself gerig het. Twee vuurwapens is destyds op die toneel gevind. Die polisie het aanvanklik ’n geregtelike doodsondersoek gedoen voordat dit na ’n moordsaak verander is. Lees alle vorige berigte oor die saak hier.